ATEENAN TARUPIIRI

Theseus saapuu Ateenaan

Kun Theseus lopulta oli saapumassa Ateenaan, ystävälliset fytalidit tarjoutuivat puhdistamaan hänet kauheista surmatöistä, jotka hänen oli ollut opakko tehdä matkallaan. Fytalidien esi-isä Fytalos oli auttanut jumalatar Demeteriä, kun tämä oli etsimässä Manalan-jumalan Haadeksen ryöstämää tytärtään Persefonea.



Puhdistettuna ja puhtaaseen asuun pukeutuneena sankari saapui Ateenaan keskellä kesää, kahdeksantena päivänä Hekatombaion-kuuta[[1]](#footnote-1), kun siellä oltiin juuri viettämässä Apollonin-juhlaa. Kaupungissa oli työmiehiä viimeistelemässä Apollonin temppeliä juhlaa varten, ja nähdessään Theuseuksen oudossa pitkässä puvussa he alkoivat naureskella hänelle naiseusuudelleen. Theseus harmistui, tarttui tien varrella oleviin vaunuihin ja heitti ne temppelin harjan yli. Miehet huomasivat, ettei ollutkaan kyse aivan tavanomaisesta matkailijasta.



Medeia oli Iasonin jätettyään saapunut Ateenaan Aigeuksen palatsiin ja luvannut parantaa tämän lapsettomuuden. Tässä hän oli onnistunutkin niin hyvin, että heille oli syntynyt yhteinen poika nimeltä Medos. Aigeus pelkäsi veljeään Pallasta ja tämän poikia, jotka olivat jo kauan odottaneet saavansa Ateenan valtaistuimen Aigeuksen kuoltua.



Aigeus järjesti tulijan kunniaksi pidot, vaikka tätä ei tunnistanutkaan. Sen sijaan Medeia ymmärsi heti, kuka oli kyseessä ja tahtoi päästä eroon nuorukaisesta. Juhlan aikana Medeia yritti myrkyttää Theseuksen, mutta juuri kun hän oli ojentamassa tälle myrkkymaljaa, Theseus sattuui vetäisemään esiin miekkansa leikatakseen itselleen vartaassa paistetusta lampaasta palan. Aigeus tunnisti kiven alle jättämänsä miekan ja onnistui sysäämään myrkkymaljan syrjään. Näin isä ja poika vihdoin tapasivat toisensa, ja Medeia pienine poikineen joutui lähtemään lopullisesti Ateenasta. Aigeus kutsui kansan koolle ja ilmoitti, että vieras sankari oli hänen kauan kaivattu poikansa ja Ateenan tuleva hallitsija.



PALLANTIDIEN HYÖKKÄYKSEN TORJUMINEN

Aigeuksen veli Pallas ja hänen viisikymmnetä poikaansa ottivat uutisen epäuskoisina vastaan. Mistä Aigeus nyt yhtäkkiä olisi pojan saanut! Ja vielä tuollaisen, kun itse oli melkoinen nahjus! He alkoivat suunnitella hyökkäystä kotokaupungistaan Pallenesta Ateenaan. Theseuksen luo saapui kuitenkin lähettiläs nimeltä Laos, joka paljasti pallantidien stragedian. Theseus osasi varautua hyökkäykseen ja kukisti Pallaksen poikineen perin pohjin. Pallenen asukkaat suuttuivat Laoksen petoksesta niin kovin, etteivät he koskaan julkisesti käyttäneet >> kansaa >> merkitsevää sanaa laos.



MARATHONIN[[2]](#footnote-2) HÄRKÄ[[3]](#footnote-3)

Kun Theseus otti selvää, olisiko vielä muita ongelmia rankaisematta, hän sai kuulla, että Marathonin kentällä raivosi tulta suitseva härkä. Kyseessä oli sama peto, jonka Herakles oli sukulaisensa Eurystheuksen vaatimuksesta tuonut Kreetalta Mykeneen. Eurystheus ei tiennyt, mitä oli härällä tehnyt ja näin ollen vapauttanut pedon. Kansa pyysi nyt, että Theseus vapauttaisi Attikan asukkaat tästäkin vaivasta. Tehtävä ei ollut aivan vaaraton, sillä monet olivat sitä jo yrittäneet kohtalokkain seurauksin. Kulkiessaan Marathonia kohti Theseus joutui etsimään suojaa rajuilmalta majasta, jonka omisti vanha nainen nimeltä Hekale. Tämä lupasi uhrata Zeus-jumalalle ainoan pässinsä, jos Theseus onnistuisi hankkeessaan. Kun Theseus oli saanut härän vangituksi, hän palasi Hekalen majaan , mutta sai kuulla vaimon jo kuolleen. Hän vei härän Ateenaan ja uhrasi sen Akropoliilla Athenen kunniaksi ja Hekalen muistoksi. Tultuaan kuninkaaksi hän pystytti Hekalen mökin kohdalle temppelin, jonka hän omisti Zeus Hekaleiokselle. 

MINOTAUROKSEN SURMAAMINEN

Aigeus oli aikaisemmin pannut toimeen Panathenaia-kisat, joihin myös kreetalaisia oli osallistunut. Kreetan kuningas Minoksen poika Androgeos oli voittanut näissä kisoissa kaikki urheilulajit, mikä oli suututtanut suuresti Aigeusta. Hän oli lähettänyt myös Androgeoksen Marathonin härkää vastaan, mutta tämä ei ollut onnistunut kukistamaan petoa vaan oli saanut surmansa. Minos ryhtyi sotaan Ateenaa vastaan kostaakseen poikansa kuoleman mutta ei onnistunut valtaamaan kaupunkia. Hän anoi silloin, että Zeus kostaisi Ateenalle hänen puolestaan. Zeus kuuli häntä ja lähetti piiritettyyn Ateenaan kauhean ruton. Kun ateenalaiset kysyivät Delfoihin oraakkelilta, mitä heidän tulisi tehdä päästäkseen onnettomuudestaan, oraakkeli vastasi, että heidän tulisi tehdä päästäkseen onnettomuudestaan, oraakkeli vastasi, että heidän olisi suostuttava Minoksen vaatimiin lunnaisiin luovuttaa joka yhdeksäs vuosi seitsemän neitoa ja seitsemän nuorukaista Minotauroksen ruoaksi. Ateenalaisten oli pakko suostua tähän vaatimukseen, ja Theseuksen saapuessa oli mustaan suruasuun puettu kaupunki kolmatta kertaa valmistautumassa nuorten uhrien luovutukseen.



Ateenalaiset olivat jo alkaneet napista raskaan rangaistuksen vuoksi, ja Theseus vaati isältään päästä Kreetalle lähtevään laivaan yhtenä luovutettavista vangeista voidakseen surmata Minotauroksen. Isä yritti vastustella, mutta Theseus piti päänsä ja sai Delfoin oraakkelilta kuulla, että hänen tulisi turvautua Afroditen suojelukseen.



Laivaan otettiin sekä mustat että valkeat purjeet. Theseus lupasi paluumatkalla vaihtaa laivan mustat purjeet valkoisiin, mikäli onnistuisi hankkeesssaan. Kun laiva saapui perille Knossoksen satamaan, Minos tunnisti Theseuksen vankien joukossa mutta kieltäytyi uskomasta, että tämä oli Poseidonin poika. Kokeeksi hän heitti mereen kultasormuksensa ja käski Theseusta noutamaan sen isänsä avulla. Theseus sukelsi, pääsi delfiinien avustuksella Poseidonin palatsiin ja toi sieltä sormuksen lisäksi myös kultaisen seppeleen. Silloin Minoksen oli pakko uskoa häntä.



Luovutettavien neitojen joukossa oli myös Megaran kuninkaan Alkathooksen kaunis tytär Periboia. Himokas Minos iski silmänsä neitoon ja halusi tämän omakseen, mutta Theseus pelasti tytön. Myöhemmin Periboia ja Theseus rakastuivat toisiinsa, mutta Periboiosta tuli lopulta Salamiin kuninkaan Telamonin puoliso ja Troijan sodan suurimpiin sankareihin kuuluneen >> Suuremman Aiaan >> äiti.



Kun tuli aika kuljettaa vangit Labyrinttiin, Minoksen tytär Ariadne antoi lankakerän Theseukselle, johon hän oli Afroditen vaikutuksesta rakastunut. Theseuksen piti sitoa langan pää Labyrintin ovensuuhun, jotta hän langan avulla osaisi jälleen ulos Labyrintistä. Theseus puolestaan lupasi ottaa Ariadnen mukaansa Ateenan ja mennä hänen kanssaan naimisiin.



Theseus sai Minotauroksen surmatuksi ja pääsi lankaa seuraten ulos Labyrintistä. Arriadne odotti häntä Labyrintin ulkopuolella, ja >> Ariadnen lankakerästä >> tuli ikiajoiksi pelastavan apuneuvon symboli. Theseus vapautti muutkin vangit, ja yhdessä he rikkoivat kreetalaisten laivojen pohjat ja pakenivat omalla laivallaan, joka odotti satamassa. He laskivat maihin Naksokselle levähtääkseen siellä. Kun Ariadne heräsi, oli Theseus laivoineen kadonnut. Jäi epäselväksi, miksi näin oli tapahtunut. Ilmeisesti jumala Dionysos, jolle Ariadne oli joskus luvattu, aiheutti Theseuksen muistinmenetyksen ja sai näin pitää morsiamensa. Matkalaiset pysähtyivät myös Deloksen pyhällä saarella, missä Theseus pystytti patsaan Afroditelle ja osallistui monimutkaiseen labyrinttitanssiin, johon osallistuttiin kurjeksi naamioituneena. Theseus unohti myös vaihtaa laivan paluuta Sunionin rantakalliolla, heittäytyi epätoivoissaan mereen, joka sai hänestä nimen Aigeianmeri.



SOTA AMATSONEJA VASTAAN

Thesuksesta tuli nyt Ateenan kuningas. Hän yritti luoda kaikille Ateenan asukkaille yhtäläiset mahdollisuudet hyvään elämään ja onnistui yhdistämään koko Attikan Ateenan vallan alle. >> Kaikkien ateenalaisten kisoja >>, Panathenaia-kisoja, alettiin nyt viettää säännöllisesti. Eräs ensimmäisiä kriisejä, joita Theseus joutui kuninkaana hoitamaan, oli sota amatsoneja vastaan. On olemassa monta selitystä miksi Theseus joutui sotaan noita kaukaisia vihollisia vastaan. Yhtenä mahdollisuutena pidetään, että hän oli mennyt skyyttalaisten naapureina asuvien amatsonien luo laivalla ja saanut heiltä mukaansa lahjoja. Amatsonien kuningatar Antiope (tai toisen version mukaan Hippolyte) oli tuomassa lahjoja laivaan, kun Theseus nosti salaa purjeet ja vei kuningattaren mukanaan. Amatsonit tulivat vaatimaan kuningatartaan takaisin, mutta Antiope taistelikin Theseuksen rinnalla heitä vastaan ja sai taistelussa surmansa. Huomattuaan vahingossa surmanneensa kuningattarensa amatsonit solvivat rauhan ja vetäytyivät Ateenasta. Antiope ehti kuitenkin synnyttää Theseukselle pojan nimeltään Hippolytos.



HIPPOLYTOS JA FAIDRA

Tällä välin Kreetan kuningas Minos oli kuollut ja hänet poikansa ja seuraajansa, jolla oli sama nimi Deukalion kuin vedenpaisumuksesta selviytyneellä sankarilla, oli ystävällinen ja rauhaa rakastava. Niinpä Theseus saattoi solmia sovun hänen ja hänen perheensä kanssa. Theseus nai Antiopen kuoltua Ariadnen sisaren, Minoksen ja Pasifaen nuoremman tyttären Faidran, joka synnytti hänelle kaksi poikaa, Demofonin ja Akamaan. Theseuksen edellisestä avioliitosta syntynyt vanhempi poika Hippolytos oli Afroditea uhmaten tehnyt valan, että pysyisi puhtaana ja naimattomana Artemiin palvelijana.



Vihastuneen Afroditen vaikutuksesta Faidra rakastui poikapuoleensa, mutta ei saanut vastakaikua. Hän halusi kostaa nöyryytyksen, repi vaatteensa, rikkoi ovensa ja kirjoitti Theseukselle kirjeen, jossa väitti Hippolyteen tehneen hänelle väkivaltaa. Tämän tehtyään hän hirttäytyi. Luettuaan kirjeen Theseus menetti malttinsa ja kirosi poikansa yhdellä kolmesta varmasta tehoavasta kirouksesta, jotka hänen isänsä Poseidon oli hänelle suonut. Kun Hippolytos lähti hevosvaljakollaan kohti Korintin aluetta, merestä nousi hirviö, joka pelästytti hänen hevosensa niin että ne pillastuivat ja aiheuttivat Hippolytoksen kuoleman. Vasta myöhemmin Theseus sai Artemiilta kuulla asian oikean laidan.



THESEUKSEN JA PEIRITHOOKSEN KOSIORETKET

Thessaliassa asusti lapiittien salaperäinen muinaiskansa, joka oli usein riidoissa kentaurien kanssa. Lapiittien kuningas Peirithoos pyrki kilpailemaan Theseuksen kanssa mutta tavattuaan tämän oli niin ihastunut, että halusi tulla Theseuksen orjaksi. Theseus tarjosi puolestaan tasapuolista ystävyyttä ja auttoi lapiitteja sodassa kentaureja vastaan.



Kerran keskustellessaan ystävykset tulivat siihen tulokseen, että heidän tulisi saada puolisoikseen jumalten tyttäriä, koska Theseus väitti olevansa Poseidonin ja Peirithoos Zeuksen poika. Theseus valitsi Spartan kuninkaan Tyndrareuksen tyttären Helenan, jonka oikea isä oli Zeus ja veljiä dioskuurit Kastor ja Polydeukes. Peirithoos puolestaan halusi puolisokseen Demeterin tyttären Persefonen. Molemmat tapaukset olivat kuitenkin ongelmallisia. Theseus oli jo viississäkymmenissä ja Helena vasta kaksitoistavuotias. Persefone oli puolestaan Manalassa Haadeksen puolisona ja tämän henkilökunnan tarkasti vartioimana. Yhteisvoimin sankarit ryöstivät ensin Helenan, kun tämä oli tanssimassa rituaalitanssia Spartan Artemis Orthian temppelissä. Koska morsian oli alaikäinen, Theseus vei hänet vartuttuaan Marathonin luona sijaitsevaan Afidnaihin äitinsä Aithran huomaan ja lähti auttaamaan Peirithoosta Persefonen ryöstössä. Sekään ei onnistunut.



Tällä välin Kastor ja Polydeukes tulivat Ateenaan mukanaan vahva arkadialais-lakedaimolainen sotajoukko ja pyysivät sopuisasti sisarensa Helenan palauttamista. Vasta kun kävi ilmi, etteivät ateenalaiset tunteneet Helenan olinpaikkaa, kaksoset alkoivat käyttäytyä uhkaavammin. Ateenan lähistöllä eräässä lehdossa, asustava sankari Akademos paljasti silloin heille Helenan piilopaikan. Tästä johtui, että spartalaiset säästivät aina Akatemian alueen, vaikka hävittivät Ateenan muuta ympäristöä.



Kastor ja Polydeukes hyökkäsivät Afidnaan, vangitsivat Aithran ja veivät sisarensa mukanaan. Ennen lähtöään he epäilivät Theseuksen menettäneen arvostelukykynsä ja asettivat hänen sijastaan Ateenan johtoon Erekhteuksen pojanpojanpojan Menestheuksen, joka toimi Troijan sodan ajan Ateenan kuninkaana ja sotapäällikkönä tekemättä mitään merkittävää sankaritekoa.



THESEUKSEN KUOLEMA

Kun Theseus nolona palasi Ateenaan, hän sai kuulla vallanvaihdoksesta. Hän lähetti lapsensa turvaan Euboiansaarelle ja läksi itse maanpakoon. Hän pyrki ehkä Kreetalle mutta joutui Skyrokselle, jonka kuninkaana oli hänen kaukainen sukulaisensa Lykomedes. Tämä osoittautui petolliseksi ja lienee aiheuttanut Theseuksen kuoleman. Menestheus ja Theseuksen pojat Demofon ja Akamas osallistuivat Troijan sotaan, ja Menestheuksen kuoltua kuninkuus palasi Theseuksen jälkeläisille.



Marathonin taisteluun osallistuneet soturit kertoivat nähneensä Theseuksen ottaneen osaa taisteluun ateenalaisten eturivissä valtavan kokoisena. Delfoin oraakkeli määräsi sodan jälkeen, että ateenalaisten olisi suotava sankarilleen arvoisensa hautaus. Kimon sai tehtäväkseen hakea vainajan jäännökset Skyrokelta. Hän valloitti Skyroksen ja näki kotkan kaivavan maata erään vuoren juurella. Hän löysi paikalta suurikokoisen soturin haudan, jossa oli lisäksi pronssikeihäs ja miekka. Ruumis tuotiin Ateenaan ja haudattiin paikkaan, jossa köyhät ja orvot saivat turvaa.



ARKEOLOGISTA JA HISTORIALLISTA TAUSTAA

Ateenan ja sitä ympäröivän Attikan asukkaat poikkesivat muista kreikkalaisista siinä, että he katsoivat olevansa alueensa alkuperäisiä asukkaita eli autoktoneja. Tässä ajatuksessa voi olla perää, koska he olivat pysytelleet aloillaan kauemmin kuin useimmat muut. Heidän keskuuteensa oli kuitenkin saapunut monia yksittäisiä kulttuurien levittäjiä Lähi-Idästä ja pohjoisesta.



Attika on noin 3800 km² käsittävä alue, joka rajoittuu kolmelta sivultaan mereen ja pohjoisessa Boiotiaan. Siellä olivat vanhastaan vallalla perinteiset joonialaiset heimot **Argadeis** (työntekijät), **Aigikoreis** (vuohipaimenet), **Hopletes** (asemiehet) ja **Geleontes** (maanviljelijät), ja alue oli jakaantunut moniin itsenäisiin, keskenään kilpaileviin yhteisöihin. Theseus yhdisti Attikan yhdeksi mykeneläistyyppisen kuningaskunnan tapaiseksi hallintoalueeksi, jonka pääpaikaksi tuli Ateena. Panathenaia-juhlat kehittyivät koko aluetta yhdistäväksi symboliseksi tekijäksi.



Theseus jakoi kansan kolmeksi uudeksi yksiköksi, jotka olivat aatelisto (**eupatridai**), käsityöläiset **(demiurgoi)** ja maanviljelijät (**geomoroi**). Hän valloitti Megaran ja siirsi näin joonialaisen ja doorilaisen heimon välisen rajan aina Korintin alueen rajalle saakka. Korintin kannakselle hän perusti Isthmoksen kisat isänsä Poseidonin kunniaksi. Theseus antoi suojan Teebasta paenneelle Oidipukselle ja hautasi Teeban luona kaatuneet argoslaiset sankarit.



Asukkaat kuuluivat joonialaiseen pääheimon, joka levittäytyi Attikan lisäksi Euboialle, Vähän-Aasian rannikon keskiosiin ja monille saarille. Akropoliin juurella ja rinteillä on ollut asutusta ainakin jo noin 3000 eKr. Asumuksina käytettiin tuolloin kukkulan luolia, ja kukkulan pohjoisrinteellä sijaitseva Klepsydran lähde antoi tarvittavan juomaveden, jota koottiin mataliin altaisiin. Kukkulan eteläpuolella levisi suhteellisen viljava tasanko, jota Kefisos- ja Ilissosjoet halkoivat. Meri oli näköpiirissä mutta kuitenkin melko turvallisen välimatkan päässä.



Kolmannen vuosituhannen alussa eKr. Aigeianmeren saarilla vallinnnut kykladinen kulttuuri välitti idästä taidon käsitellä metalleja, ja pronssin valmistamisessa välttämättömän tinan puute pakotti alueen asukkaat kehittämään merenkulkuaan. Uusi laivatyyppi, pitkä soudettava laiva, mahdollisti pidemmätkin laivamatkat, ja asuinalueina alettiin suosia rannikon niemiä ja ylänköjä Akropoliin alueen sijasta.



Akademeian lehdosta on löydetty jäänteitä pronssikautisesta rakennuksesta kolmannelta vuosituhannelta eKr. Sen katsottiin kuuluneen Akademos-nimiselle paikallisheerokselle, jonka kunniaksi paikalle rakennettiin kulttipaikka (**heroon**) geometrisella kaudella, 700- luvulla eKr. Platon perusti myöhemmin Akatemiansa tälle kunniaarvoisalle alueelle.



Kreetan minolaisten keskusten loistoaika asui toisen vuosituhannen alkuun (2000-1600 eKr.). Attikassa nämä vuosisadat merkitsivät jonkilaista taantumaa ja ulkoisten kontaktien ja varallisuuden vähenemistä, kunnes elinkeinoelämä jälleen piristyi vuosituhannen puolivälistä alkaen. Komeat haudat, joissa oli runsas hautaesineistö, ovat todisteena kauden vauraudesta. Varallisuuden lähteinä olivat alueen jokilaaksojen keramiikkavaasien tuotantoon sopiva savi, kukkuloiden runsastuottoiset oliivipuut, hyvät ja kaupankäyntiin sopivat satamat, Laureionin kaivosten hopea ja lyijy, Pentelikonin kimaltelevan valkea ja Hymettoksen kova harmahtava marmori ja kedot, joilta mehiläiset kokosivat hunajansa, ja ennen kaikkea kaupankäynti ja asukkaiden yritteliäisyys.



Tradition mukaan Kekrops perusti Ateenaan vuonna 1581 eKr. Tämä ajankohta sopii ajallisesti yhteen Mykenen rikkaiden kuningashautojen kanssa, jolloin yhteydet ulkomaailmaan nopeasti vilkastuivat. Kekropsin kerrottiin opettaneen ateenalaisille ensimmäiset sivilisaation merkit, kuten talojen rakentamisen ja sivistyneet hautaustavat. Hän toimi myös erotuomarina Athenen ja Poseidonin välisessä kilpailussa Ateenan herruudesta.



Kekropsin poika Erysikhhton kävi Deloksella ja toi sieltä mukanaan synnytyksen jumalattaren Eileithyian puisen patsaan. Hän kuoli paluumatkalla, mutta hänen jälkeläisillään, suvulla nimeltä Erysikhtonidai, oli tärkeä osuus ateenalaisten Deloksella viettämässä Apollonin kultissa.



Erekhtheuksen nuorempi veli, Argonauttien retekeen osallistunut Butes, oli todennäköisesti Eteobutades-nimisen vanhan pappissuvun kantaisä. Tähän sukuun kuului muun muassa puhuja Lykurgos, Platonin ja Isokrateen oppilas. Myöhäishelladisen kauden loppupuli (1400 – 1100 eKr.) oli mykeneläisten palatsien ja mytologian aikakausi, jolloin Theseus tradition mukaan yhdisti koko Attikan Ateenan vallan alle. Thukydideen kertoman mukaan Ateenan alue käsitti ennen yhdistämistä vain Akropoliin ja sen välittömän ympäristön. Ateenan mykeneläisajan palatsi sijaitsi Akropoliilla. Myöhempien rakennustöiden johdosta siitä ei ole säilynyt jälkiä, mutta sen olemassaolosta todistavat massiiviset linnoitusmuurit, lähteeseen johtava salakäytävä ja kukkulan rinteiden terrasointi. Asutus keskittyi pääasiassa Akropoliin eteläpuolelle. Pohjoispuolella, myöhemmän Agoran alueella, sijaitsi hautausmaa, jonka haudoista eräät olivat varsin rikkaita.



Toinen Theseuksen nimiin pantu urotyö oli Attikan vapauttaminen Minotauroksen, toisin sanoen Kreetan minolaisten vallasta. Jonkinlaisena merkkinä tämän tarun todenperäisyydestä voidaan pitää sinettisormusta, joka on ajoitettavissa 1400-1375 eKr. Siinä häränpäinen mies kuljettaa kahta naispuolista vankia. Kaiken kaikkiaan taru kreetalaisten vaatimasta rangaistuksesta kuvastaa sitä alistussuhdetta, jossa Attikan asukkaat ja eräät muutkin kreikkalaiset olivat aluksi Kreetan minolaisiin nähden.



**Theseuksen historiallisuus** ( noin 1280 eKr.) Theseus oli Kreikan suurimpia sankareita, Herakleen attikkalainen vastine, jonka nimiin lasketut urotyöt lisääntyivät Ateenan merkityksen kasvaessa. Herakleen tavoin Theseus syntyperä oli sekä jumalallinen että inhimillinen. Theseuksesta oli säilynyt hyvin runsaasti tietoja, koska kreikkalainen historioitsija ja filosofi Plutarkhos (noin 45 – 125 jKr.) kirjoitti hänestä elämänkerran verraten häntä Romulukseen, Rooman perustajasankariin. Plutarkhoksella oli käytettävissään vielä paljon meiltä kadonneita lähteitä. Theseuksen tarinassa on myös paljon yleismaailmallisia kansansadun aineksia. Ajallisesti hänet sijoitettiin yhtä sukupolvea aikaisemmaksi kuin Troijan sota, johon hänen poikansa Demofon ja Akamas osallistuivat. Hän siis ainakin yhtä sukupolvea nuorempi kuin Herakles, vaikka osallistuikin kronologian vastaisesti samoihin seikkailuihin. Edellä mainittu sinettisormus on kuitenkin tätä ajankohtaa paljon varhaisempi.



Myöhemmät ateenalaiset pitivät Theseusta demokratiansa alkuunpanijana, ja varmaan tänä aikana tapahtuikin merkittäviä uudistuksia. Hänen nimeensä on kuitenkin liitetty myös hankkeita, jotka ovat merkittävästi myöhäisempiä.



|  |
| --- |
| MYYTIN MYÖHEMPI KÄYTTÖ * Theseus ja amatsonien kuningatar ja Theseus ja Minotaurus, metooppeja Ateenalaisten aarrekammiossa Delfoissa, noin 500 eKr., Delfoin museo
* Theuksen urotyöt, Ateenan Hefaistos-temppelin metooppeja (reliefit), 400-luku eKr., Ateenan Arkeologinen museo
* Theseus taistelee amatsonien kanssa, Bassain Apollon-temppelin friisi (reliefi), noin 420 eKr., Brittish Museum, Lontoo
* Pompejin seinämaalauksissa useita kohtauksia Theseuksen elämästä, Kansallismuseo, Napoli
* Nicholas Poussin, Theseus löytää isänsä miekan (maalaus), 1635, Musée Condé, Chantilly
* P.P.Rubens, Kekropsin tyttäret ja pieni Erikhthnios (maalaus), 1616, Lichenstein Museum, Wien
* P.P.Rubens, Tereuksen ateria (maalaus), 1636-1638, Prado, Madrid
* Johann Strauss vanh. Filomela-valssi, 1835
* André Gide, Thésée (tragedia), 1946
* J.B.Lully, Thésée (ooppera), 1675
* G.F.Händel, Teseo (ooppera), 1713
* Darius Milhaud, La deliverance de Thésée (ooppera), 1927
* Sekä Sofokles että Euripides (kahdesti) kirjoittivat tragediat Hippolytoksen ja Faidran draamasta. Euripideen toinen versio on säilynyt.
* Jean Racine, Phérde (tragedia), 1677. F. von Schillerin saksankielinen käännös 1804
* Gabriele d’Annunzio, Fedra (tragedia), 1909
* Ph. Rameau, Hippolyte et Aricie (ooppera), 1733
* Giovanni Paisiello, Fedra (ooppera), 1788
 |



Figure labyrintti



Figure lankakerä



Figure periboia



Figure kultainen seppele



Figure delfiini

![C:\Users\TEMP.LENOVO-PC.005\AppData\Local\Microsoft\Windows\INetCache\IE\5R1PKGT6\1[1].png]()

Figure minotaurus

1. <https://fi.wikipedia.org/wiki/Hekatombaia> [↑](#footnote-ref-1)
2. <https://fi.wikipedia.org/wiki/Marathon> [↑](#footnote-ref-2)
3. <https://fi.wikipedia.org/wiki/Kreetan_h%C3%A4rk%C3%A4> [↑](#footnote-ref-3)